text: Quant le Braz Saint-Jorge ot passé,
   Iluec ont trois jors sejorné,
   Et ont demandé et enquis
   La maniere et l'us dou pays
   Là où il béent à aler.
   Ainsi com m'oëz deviser,
   Alerent tant k'en Grece vinrent.
   Sachiez que li Griiois se tinrent
   Bien apaié, quant veü ont
   Cléomadès. Grant joie en font ;
   Car de sa valour bien avoient
   Oy parler, et bien savoient
   Que c'estoit li plus preus de tous.
   Chascuns ert dou veöir jalous.
   Miex en amoient lor pays
   PageV01P263
   Pour ce que il i fu norris.
   Grant guerre avoient lors li Grieu
   À I trop poissant roi caldieu 
   Qui avoit à non Primonus.
   Moult avoit Griiois court tenus
   Et guerroié très aigrement.
   Maint grant anui et maint torment
   Lor fist, et maint très grant damage,
   Pour ce que il vouloit treuage
   Avoir sor aus, k'ains à nul jour
   N'orent eü si ancissour.
  